钦定古今图书集成/历象汇编/乾象典/第088卷 > 性理会通 > 《朔雪北征记》屠隆
## 钦定古今图书集成/历象汇编/乾象典/第088卷 > 性理会通 > 《朔雪北征记》屠隆

丙子计偕，以除夕抵广陵，次日大风，于是舍舟，与苍
头奴各觅一骑行。是时积雪载涂，山林阮谷间，深数
尺，骑时时蹶，至大麓长阪间，一望浩皛如银海，虽意
态惨淡，时复快人。夜四鼓，饭罢辄上马行。屠子骑颇
骏，宵行尝独先，奴不能从，单骑走大野中。天色昏黑，
泬寥空阔，驰数十里无人烟，而或遥闻骑杂沓来，弓
刀之声甚厉。比马首相接，了不交一语，各东西驰去
矣。或厉声问“咄何人单骑宵行？”屠子则马上拱手徐
曰：“书生尔！”亦竟舍之驰去。若严霜被发，残星在衣，缓
鞚微吟，抱影自照，写其孤寂之悰，往往使人凄绝矣。
元夕抵徐州，复雪。暂解鞍览彭城故都，登项王戏马
台，作诗吊之。其人啸咤风生，气盖一世。其事虽无成，
亦雄豪壮士矣哉！复想“昭烈领徐州牧，鼎足之基，实
开拓于此。”徘徊久之。明日，雪益甚，马足陷冰雪中，冻
且裂。钜野数十里，前无村落，居民不可以止。乃下马
徒步，亦复蹈冰雪。薄暮抵一孤村，落落茅茨数椽，为
大雪覆压几圮矣。是夕宿茅屋中，上漏下湿，床头积
雪盈尺，襆被如冰。旦起上马行。